
Doi deputați și un senator și-au dat luni demisia din AUR, pe fondul neînțelegerilor 
privind listele la parlamentare. Deputatul Ringo Dămureanu a declarat în plen că 
s-au cerut 60.000 de euro pentru candidatură, pentru locuri eligibile și a cerut 
demisia din funcţia de președinte al AUR a lui George Simion, pe care l-a numit 
“impostor politic”. 


Deputatul Ringo Dămureanu a declarat în plenul Camerei Deputaţilor că în cei 4 ani a fost 


"poate cel mai activ parlamentar din Oltenia”. 


"Ce s-a întâmplat în ultimele 10 zile, am asistat la o ședință a Biroului Naţional de 
conducere în care s-au luat telefoanele Nu mi se pare normal să se condiționeze depunerea 
candidaturii de oferirea de sume de bani, cu atât mai mult la oamenii care și-au făcut 
treaba. Suntem mai mulți, pe marea majoritate ne-a umilit acest om prin modul mișelesc în 
care s-a comportat. Nu mi se pare normal să mi se spună că dacă nu ai bani și nu ai de 
unde să te împrumuți nu ai valoare socială și dacă totuși ai nevoie îţi spun el de unde să te 
împrumuţi, probabil de la ce cămătari. Nu mi se pare normal ca discuţiile să se facă noaptea 
ca hoți iar listele să se stabilească fără nicio consultare. Nu mi se pare normal ca în judeţ să 
fie trimiși oameni care nu au călcat în viața lor pe acolo doar pentru că acel lider spune că 
mi-e prieten”, a spus deputatul. 


"Ce am dezvăluit, faptul că s-au cerut 60.000 de euro pentru candidatură, pentru locuri 
eligibile, s-a văzut foarte clar cum zilele trecute inclusiv contabilul partidului și-a dat 


demisia. Nu mi se pare normal ca persoanele care candidează la Parlament să donează 


sume pentru cel care candidează la prezidențiale, să se plimbe cu elicopterul mai ceva ca 


Ceaușescu”, a mai spus Dămureanu. 


“În plenul Parlamentului cer demisia din funcţia de președinte al AUR a acestui impostor 
politic George Simion”, a mai spus deputatul. 


Și deputatul Lilian Scripnic și-a anunșat demisia din grupul parlamentar AUR. "Dragi 
membri, dragi români, vreau să vă informez cu regret că am decis să îmi dau demisia din 
grupul parlamentar AUR. În cei patru ani de mandat, am investit toate resursele mele în 
activitatea din parlament, demonstrând seriozitate și devotament față de partid și de 


George Simion”, a scris Scipnic într-un mesaj pe Facebook. 


El a arătat că, deși unii spun că sunt infiltraţi în partid, a fost aici de la început și a 


contribuit la obținerea mandatelor. 


"Din păcate, atitudinea conducerii față de mine și colegii mei a devenit degradantă, iar acest 
comportament nu poate continua Aleg să mă retrag cu demnitate pentru a nu fi afectat de 
denigrarea nemotivată a președintelui. Vreau să subliniez că, în continuare, voi rămâne 
deschis pentru toți cetăţenii și simpatizanții AUR. Vă mulțumesc pentru înţelegere și 
susținere”, mai spune Scripnic. 


Senatorul Neagu Ionuț a declarat în plen că în martie 2023 a înaintat o solicitare lui George 
Simion, prin care îi atragea atenția asupra neregulor din partid. 


"În acel demers am specificat că nu voi mai candida la nici o funcţie politică. Astfel, în urma 
scandalelor și acuzațiilor privind cererea de foloase necuvenite și a opacității conducerei 
partidului, care s-a erijat într-o nomenclatură totalitară, cer public demisiile pentru prostul 
management următorilor: Domnului George Simion, domnului Marius Lulea, domnului Titus 


Păunescu, domnului Răzvan Biro și doamnei Ramona Lovin”, a arătat senatorul. 


"Ţin să precizez că am epuizat toate pârgile interne prin trei demersuri pe care le-am cerut 
în anul 2023, 2024 și ultimul în septembrie 2024. Nu demisionez și nu abdic de la acest crez 
care se cheamă AUR și fac apel la toţi colegii, inclusiv către domnul George Simion, pentru 
crearea unui organ de democratizare a partidului și organizarea unui congres extraordinar 
cu alegerea nominală a unei noi echipe de conducere. Somnul rațiunii naște monștri”, a 
completat Neagu. 


